S-380/2007

Mál þetta, sem var dómtekið 11. desember sl., höfðaði sýslumaðurinn á Akureyri hér fyrir dómi 12. nóvember sl. á hendur X;

„fyrir eftirtalin hegningarlagabrot:

I. (036-2006-6372)

Fyrir þjófnað, með því að hafa þriðjudaginn 23. maí 2006, í félagi með ótilgreindum manni, brotist inn í íbúðarhúsnæðið [...] við Álftanesveg í Garðabæ og stolið þaðan HP fartölvu og Sony Handy Cam videotökuvél, en íbúi að [...] kom að ákærða og hinum ótilgreinda manni í bifreiðinni ZV-496 í innkeyrslu íbúðarhúsnæðisins.

II. (020-2006-04188)

Fyrir hilmingu, með því að hafa miðvikudaginn 4. október 2006, í bifreiðinni ZV-496, haft í vörslum sínum tvö hraðblikkandi blá toppljós samtals að verðmæti kr. 120.000, en ljósunum hafði verið stolið í innbroti í verkstæði Bílasmiðsins hf., Bíldshöfða 16 í Reykjavík, aðfaranótt 2. október 2006, en ákærða var eða mátti vera ljóst að um þýfi var að ræða.

III. (024-2006-8314)

Fyrir hilmingu, með því að hafa þriðjudaginn 31. október 2006, haft í vörslum sínum á dvalarstað sínum að Strandgötu [...], Akureyri, 1 stk. gult vinnuljós með snúningi að verðmæti kr. 50.800, 1 stk. straumbreyti 12 volta að verðmæti kr. 40.000 og 1 stk. hvítt hraðblikkandi ljós undir flugvélar að verðmæti kr. 14.000, en munum þessum var stolið í nefndu innbroti í Bílasmiðinn hf. en ákærða var eða mátti vera ljóst að um þýfi var að ræða.

IV. (007-2007-13516)

Fyrir hilmingu, með því að hafa mánudaginn 26. febrúar 2007, haft í vörslum sínum í bifreiðinni IZ-180, Sony Ericsson farsíma að verðmæti 24.900 krónur, Panasonic heyrnartól að verðmæti um 2.000 krónur og tölvumús að verðmæti um 7.500 krónur, en munum þessum hafði verið stolið í innbroti í íbúðarhúsnæði að Stakkhömrum [...] í Reykjavík, en ákærði hugðist kaupa muni þessa þrátt fyrir þá vitneskju að um þýfi væri að ræða.

V. (024-2007-3705)

Fyrir hilmingu, með því að hafa í febrúarmánuði 2007, tekið við og haft í vörslum sínum á heimili sínu, Dell fartölvu með hleðslutæki, stafræna myndavél af gerðinni RCA Small Wonder, tölvuturn af gerðinni Cooler Master, Playstation leikjatölvu, Playstation portable (lítil leikjatölva), fjóra leiki í Playstation portable leikjatölvu, Pioneer magnara, tvo Pioneer hátalara, Canon Ixus myndavél, en allir þessir munir voru þýfi og hafði flestum verið stolið í innbrotum í Reykjavík og ákærði skilaði mununum 12. maí 2007 til lögreglunnar á Akureyri.

Brot ákærða samkvæmt I. kafla ákæru varðar við 1. mgr. 244. gr. almennra hegningarlaga nr. 19, 1940 og brot ákærða samkvæmt II. kafla til V. kafla ákærunnar varða við 1. mgr. 254. gr. almennra hegningarlaga nr. 19, 1940.“

Mál nr. S-402/2007 var sameinað þessu. Það höfðaði sami sýslmaður 16. nóvember sl. gegn ákærða;

„fyrir umferðarlagabrot, með því að hafa þriðjudaginn 27. febrúar 2007, ekið bifreiðinni IZ-180, sviptur ökurétti austur Reykjavíkurveg í Hafnarfirði, uns lögreglan stöðvaði akstur hans við gatnamót Reykjavíkurvegar og Flatahrauns.

Telst þetta varða við 1. mgr. 48. gr., sbr. 1. mgr. 100. gr. umferðarlaga nr. 50, 1987.

Þess er krafist að ákærði verði dæmdur til refsingar.“

Mál nr. S-412/2007 var sameinað þessu. Það höfðaði sami sýslumaður 5. desember s.l. gegn ákærða;

„fyrir þjófnað, með því að hafa miðvikudaginn 24. október 2007, stolið Sennheiser heyrnartólum að verðmæti kr. 3.999 úr versluninni Penninn – Eymundsson, Glerártorgi á Akureyri.

Telst þetta varða við 244. gr. almennra hegningarlaga nr. 19, 1940.

Þess er krafist að ákærði verði dæmdur til refsingar.

Í málinu gerir [A], f.h. Pennans h.f., kt. 000000-0000 bótakröfu á hendur ákærða að fjárhæð kr. 8.999.“

Ákærði hefur komið fyrir dóm og játað sök. Með skýlausri játningu hans, sem ekki er ástæða til að efa að sé sannleikanum samkvæm, er nægilega sannað að hann hafi framið þá verknaði sem í ákærum greinir og varða við þar tilgreind ákvæði umferðarlaga og almennra hegningarlaga.

Ákærði er 21 árs að aldri. Þann 19. mars 2003 var hann sakfelldur fyrir þjófnað með dómi, en ákvörðun refsingar frestað skilorðsbundið í 2 ár. Þann 16. júní 2005 var hann dæmdur í eins mánaðar fangelsi, skilorðsbundið í tvö ár fyrir þjófnað. Þann 19. desember 2005 var hann dæmdur í fjögurra mánaða fangelsi, skilorðsbundið í þrjú ár fyrir fíkniefnabrot, hylmingu og tilraun til fjársvika. Var dómurinn frá 16. júní 2005 dæmdur með. Þann 11. október 2006 var ákærði dæmdur til greiðslu sektar fyrir hraðakstur og sviptur ökurétti í 3 mánuði og þann 31. október s.á. var hann dæmdur til greiðslu 180.000 króna sektar fyrir þjófnað, eignaspjöll, nytjastuld, ölvunarakstur og fíkniefnabrot. Var hann jafnframt sviptur ökurétti í eitt ár frá 16. nóvember 2006 að telja. Þann 11. júní 2007 var ákærði dæmdur í 8 mánaða óskilorðsbundið fangelsi fyrir þjófnað, hylmingu, fjársvik og tilraun til fjársvika og brot gegn lögum um ávana- og fíkniefni. Var skilorðsdómurinn frá 19. desember 2005 þá dæmdur upp.

Refsingu ákærða fyrir þau brot sem greinir í ákæru dags. 12. nóvember s.l. og ákæru dags. 16. nóvember s.l. ber að tiltaka sem hegningarauka við refsingu samkvæmt greindum dómi frá 11. júní 2007. Ákærði hefur gerst sekur um ítrekuð auðgunarbrot. Til mildunar á refsingu horfir að þýfi hefur að mestu leyti komið til skila og að því var lýst af hálfu ákærða hér fyrir dómi að hann sé að leitast við að bæta ráð sitt. Að teknu tilliti til þessa og reglna 77. gr. almennra hegningarlaga ákveðst refsing ákærða fangelsi í tvo mánuði.

Ákærði mótmælir bótakröfu sem höfð er uppi í ákæru 5. desember 2007. Í málinu kemur fram að þýfi komst til skila, en því var lýst af hálfu tjónþola að það væri ekki í söluhæfu ástandi. Verðmæti þess er sagt vera 3.999 krónur. Þykir mega taka þann lið til greina. Gerð er krafa vegna kostnaðar af gerð bótakröfu, 5.000 krónur. Fyrir liggur að starfsmaður tjónþola hefur þurft að rita bótakröfu og einnig lagði tjónþoli fram geisladisk með myndupptöku. Þykir mega fallast á að tjónþoli hafi haft fyrirhöfn af gerð bótakröfu og málinu í heild. Kröfuliðurinn er ekki úr hófi fram. Þykir mega dæma bætur eins og krafist er með vöxtum eins og greinir í dómsorði.

Dæma ber ákærða til að greiða sakarkostnað, sem á rannsóknarstigi nemur 39.840 krónum og þóknun skipaðs verjanda síns, Á-kk-ef H-kk-ef J-kk-ef hdl. sem ákveðst 50.000 krónur að meðtöldum virðisaukaskatti.

Dóm þennan kveður upp E-kk-nf S-kk-nf héraðsdómari.

D Ó M S O R Ð :

Ákærði, X, sæti fangelsi í tvo mánuði.

Ákærði greiði Pennanum h.f. 8.999 krónur með vöxtum skv. 1. mgr. 8. gr. laga nr. 38, 2001 frá 24. október 2007 til 4. desember s.á., en dráttarvöxtum skv. 1. mgr. 6. gr. sömu laga frá þ.d. til greiðsludags.

Ákærði greiði 89.840 krónur í sakarkostnað, þ.m.t. talin þóknun skipaðs verjanda hans, Á-kk-ef H-kk-ef J-kk-ef, hdl., 50.000 krónur.